### Beslutning

Taget til efterretning.

### Sagsfremstilling

## Resume og sagens baggrund

Årligt evalueres partnerskabsaftalen mellem Kalundborgegnens Erhvervsråd og Kalundborg Kommune. Der foreligges derfor til orientering evalueringen for det seneste år, der henhører til den forrige partnerskabsaftale for 2020-2023.

## Indstillinger

Direktøren anbefaler, at orienteringen tages til efterretning.

## Behandling

Økonomiudvalget, Kommunalbestyrelsen.

## Sagsfremstilling

I Kalundborg Kommune varetager Kalundborgegnens Erhvervsråd den lokale erhvervsserviceopgave samt sikre samspil med øvrige erhvervsservice aktører, såvel lokale, regionale og nationale.

Opgaven sikres via partnerskabsaftalen mellem Kalundborgegnens Erhvervsråd og Kalundborg Kommune.

Af aftalen fremgår det, at der årligt skal foreligges en evaluering over for det seneste år – 2023. Det betyder at den foreliggende evaluering over status for mål og effekter, gælder for det sidste år i den forrige partnerskabsaftale, der var gældende for perioden 2020-2023. Fra 2024 og frem til 2027 er der indgået en ny partnerskabsaftale.

Overordnet er der travlhed hos virksomhederne i Kalundborg kommune, særligt som følge af væksten hos flere store virksomheder, hvilket konkret betyder mangel på kvalificeret arbejdskraft, hvor Erhvervsrådet har været særligt aktive i Alliancen Biotekbyen og dets fokus på tiltrækning af kvalificeret arbejdskraft.

Travlheden hos virksomhederne og flere nye iværksættere har også kendetegnet opgaven med at realisere mål og effekter i det forløbne år. Erhvervsrådet står for at hjælpe iværksættere i gang, understøtte indsatsen rettet mod socialøkonomiske virksomheder sammen jobcentret, og deltagelse i mange tværgående udviklingsopgaver sammen med virksomheder, eksterne erhvervsfremmeaktører og videns-miljøer samt kommunen.

For Kalundborgegnens Erhvervsråd har 2023 også betydet ændret fokus på opgaverne, da virksomhedernes behov for grøn- og bæredygtigomstilling trænger sig på, da nye EU-standarder øger fokus på bæredygtig virksomhedsledelse og produktion. Erhvervsrådet har udviklet en værktøjskasse til at løse opgaven, der nu møder stor anerkendelse og efterspørgsel hos virksomhederne.

Detailhandlen og bylivet er et område som bliver prioriteret, da de handlende og deres butikker/virksomheder er presset. Erhvervsrådet har derfor arbejdet særligt sammen med de forskellige handelsforeninger om at finde sammen om at styrke by- og handelslivet i Kalundborg Kommune.

I vedhæftede evaluering, redegør Kalundborgegnens Erhvervsråd for aktiviteterne i det seneste år 2023. Evalueringen viser at der samlet over året har været flere hundrede aktiviteter, heraf op imod 100 iværksætter- og virksomhedsvejledninger, og op imod 100 netværksarrangementer og virksomhedsbesøg.

## Økonomiske konsekvenser

Ingen.

### Sagens forløb

13-03-2024 Økonomiudvalget
Anbefales.